b'\n_START_ARTICLE_\n\xc3\x9clo Lumiste\n_START_PARAGRAPH_\n\xc3\x9clo Lumiste (30. juuni 1929 V\xc3\xa4ndra \xe2\x80\x93 20. november 2017) oli eesti matemaatik, Eesti Teaduste Akadeemia liige. _NEWLINE_Ta on rajanud Eestis oma geomeetriakoolkonna.\n_START_SECTION_\nHaridus ja eluk\xc3\xa4ik\n_START_PARAGRAPH_\nAastal 1947 l\xc3\xb5petas ta V\xc3\xa4ndra Keskkooli ning asus \xc3\xb5ppima Tartu \xc3\xbclikoolis matemaatika erialal. \xc3\x95pingute ajal tekkis tal professor Jaan Sarve m\xc3\xb5jutusel huvi geomeetria vastu, n\xc3\xbc\xc3\xbcdisaegse matemaatika juurde viis Lumiste professor Gunnar Kangro. \xc3\x9clikooli l\xc3\xb5petas ta 1952. aastal cum laude. T\xc3\xb6\xc3\xb6le asus ta matemaatika kateedris, kust ta peagi suunati end t\xc3\xa4iendama Moskva Riikliku \xc3\x9clikooli diferentsiaalgeomeetria alal. Aastal 1958 kaitses ta kandidaadikraadi Moskva Riikliku \xc3\x9clikooli juures ja 1969 doktorikraadi Kaasani \xc3\xbclikooli juures._NEWLINE_Tartu \xc3\x9clikoolis t\xc3\xb6\xc3\xb6tas ta alates 1960. aastast: dotsendina, professorina, algebra ja geomeetria kateedri juhatajana, aastatel 1974\xe2\x80\x931980 matemaatikateaduskonna dekaanina. 1993. aastal valiti \xc3\x9clo Lumiste Eesti Teaduste Akadeemia liikmeks. Alates aastast 1995 oli ta Tartu \xc3\x9clikooli emeriitprofessor._NEWLINE_Oma k\xc3\xb5ige t\xc3\xa4htsamaks tegevuseks pidas ta pedagoogit\xc3\xb6\xc3\xb6d. Tema loenguid on kuulanud enamik Eesti matemaatikuid, paljude koolide matemaatika\xc3\xb5petajad on tema \xc3\xb5pilased, tema k\xc3\xa4e all on kirjutatud kursuse- ja diplomit\xc3\xb6id. Ta on juhendanud 13 kandidaadit\xc3\xb6\xc3\xb6d, magistrit\xc3\xb6id, olnud doktorit\xc3\xb6\xc3\xb6de konsultandiks. \xc3\x9clo Lumiste oli Eesti Matemaatika Seltsi asutajaid (1987) ja selle esimene president. Ta v\xc3\xb5ttis Euroopa Matemaatika Seltsi N\xc3\xb5ukogu t\xc3\xb6\xc3\xb6st ning oli Eesti Loodusuurijate Seltsi liige._NEWLINE_Ta oli \xc3\x9cli\xc3\xb5pilasselts Liivika vilistlane.\n_START_SECTION_\nTeadus\n_START_PARAGRAPH_\n\xc3\x9clo Lumiste peamisteks uurimissuundadeks on olnud diferentsiaalgeomeetria alammuutkonnad, seostuse teooria ning selle rakendused kalibratsiooniteoorias ja sisestatud kihtkondade geomeetrias. Samuti on ta avaldanud uurimusi matemaatika ajaloost Eestis. Tal ilmus \xc3\xbcle 260 teaduspublikatsiooni, sealhulgas \xc3\xb5pikuid ja monograafiaid. Viimane neist \xe2\x80\x9cSemiparallel Submanifolds in Space Forms\xe2\x80\x9d ilmus Springeri kirjastuses 2008. aastal.\n_START_SECTION_\nIsiklikku\n_START_PARAGRAPH_\nTema harrastusteks olid kehakultuur ja meeskoorilaul, hilisemal ajal klassikalise muusika kuulamine.'